SL Uradni list Evropske unije C 353/18

Objava vloge v skladu s členom 6(2) Uredbe Sveta (ES) št. 510/2006 o zaščiti geografskih označb in označb porekla za kmetijske proizvode in živila

2012/C 353/09

V skladu s členom 7 Uredbe sveta (ES) št. 510/2006 (1) je ta objava podlaga za uveljavljanje pravice do ugovora zoper vlogo za spremembo. Izjave o ugovoru mora Komisija prejeti v šestih mesecih od dneva te objave.

ENOTNI DOKUMENT

UREDBA SVETA (ES) št. 510/2006

„CARNE DE BRAVO DO RIBATEJO“

ES št.: PT-PDO-0005-0789-08.10.2009

ZGO ( ) ZOP ( X )

1. Ime:

„Carne de Bravo do Ribatejo“

2. Država članica ali tretja država:

Portugalska

3. Opis kmetijskega proizvoda ali živila:

3.1 Vrsta proizvoda:

Skupina 1.1 – Sveže meso (in drobovina)

3.2 Opis proizvoda, za katerega se uporablja ime iz 1. točke:

Meso, pridobljeno iz razkosanih trupov goveda pasme „Brava de Lide“. Lahko je v obliki polovic ali četrtin trupa (prednji in zadnji del), ki so ohlajene, ali kosov mesa „Carne de Bravo do Ribatejo“, vakuumsko pakiranih v posebnih vrečah ali ustreznih drugih materialih, ki so ohlajeni ali zamrznjeni po postopku hitrega zamrzovanja, ki ne povzroča nobene škode na mišičnem tkivu in ohrani vso mehkobo in hranilno vrednost mesa, pri čemer se ohranijo tudi značilnosti proizvoda.

Registrirano ime „Carne de Bravo do Ribatejo – DOP“ je lahko navedeno na etiketi pri imenu, pod katerim se proizvod prodaja, in na seznamu sestavin živila, ker ta proizvod predstavlja od 95 do 100 % skupne teže končnega proizvoda (v skladu z Direktivo 2000/13/ES o označevanju).

Ne glede na označbo je trupom, četrtinam, kosom, delom kosov in rezinam pri prevozu in trženju vedno priloženo potrdilo o poreklu, ki ga izda certifikacijski organ in vsebuje dokaze, da proizvod ustreza vsem posebnostim, zahtevanim v specifikaciji.

Starost živali ob zakolu in teža trupov

Starost ob zakolu Teža trupa Carne de Novilha Brava de Lide od 18 do 30 mesecev od 100 do 200 kg Carne de Novilho Bravo de Lide od 18 do 30 mesecev od 150 do 250 kg Carne de Vaca Brava de Lide od 31 do 60 mesecev od 100 do 250 kg Carne de Toiro Bravo de Lide od 31 do 60 mesecev manj kot 200 kg

Trup je razvrščen v skladu s standardi SEUROP in na podlagi parametrov telesne zgradbe in vsebnosti maščob; razvrščanje je opisano v nadaljevanju.

„Carne de Novilha Brava de Lide“: trupi samic, zaklanih v starosti od 18 do 30 mesecev in teže od 100 do 200 kg. Dovoljene so telesne zgradbe E, U, R, O in P po klasifikaciji SEUROP ter razredi 2, 3 in 4 po isti klasifikaciji, kar zadeva vsebnost maščobe v trupih.

„Carne de Novilho Bravo de Lide“: trupi samcev, zaklanih v starosti od 18 do 30 mesecev in teže od 150 do 250 kg. Dovoljene so telesne zgradbe E, U, R in O po klasifikaciji SEUROP ter razredi 2, 3 in 4 po isti klasifikaciji, kar zadeva vsebnost maščobe v trupih.

„Carne de Vaca Brava de Lide“: trupi samic, zaklanih v starosti od 31 do 60 mesecev in teže od 100 do 250 kg. Dovoljene so telesne zgradbe E, U, R, O in P po klasifikaciji SEUROP ter razredi 2, 3 in 4 po isti klasifikaciji, kar zadeva vsebnost maščobe v trupih.

„Carne de Toiro Bravo de Lide“: trupi samcev, zaklanih v starosti od 31 do 60 mesecev in teže najmanj 200 kg. Dovoljene so telesne zgradbe E, U, R in O po klasifikaciji SEUROP ter razredi 2, 3 in 4 po isti klasifikaciji, kar zadeva vsebnost maščobe v trupih.

Poudariti je treba, da značilnosti pasme Brava de Lide in način reje črede, kar zadeva spol ter starost in težo ob zakolu, upravičujejo dopustnost trupov kategorije P po klasifikaciji SEUROP, vendar le za kategoriji „Novilha“ in „Vaca“ (glej v zvezi s tem obrazložitev v točki 5.3 tega dokumenta).

Značilnosti maščobe: čvrsta in brez izcedkov, spremenljive barve od bele do rumene, svetla, fine teksture, sočna, aromatična, prijetnega okusa, trdna in visoke kakovosti. Medmišična maščoba, ki je posebna značilnost teh trupov, ima splošno zgradbo, znano pod imenom marmorirano meso (zelo tanka vlakna, porazdeljena v mišičnem tkivu), ki prispeva k sočnosti, čvrstosti in okusnosti mesa.

Organoleptične lastnosti: za enakomerno mehko meso so značilne čvrstost, malo medmišične maščobe, velika sočnost in mehka tekstura.

Za meso so značilne izjemne organoleptične lastnosti, opisane v nadaljevanju.

Barva: temna in bleščeča češnjevo rdeča.

Vrednost pH: manj kot 6.

Tekstura: tekstura mesa je mehka, čvrsta, sočna in žvečljiva.

Okus in aroma: zelo prijetna, močna, intenzivnega okusa po značilni in izraziti govedini.

Minimalno trajanje zorenja mesa v hladilnici pred razkosanjem: zorenje pri najvišji notranji temperaturi 7 °C vsaj 12 ur; trup se do odpreme hrani pri relativni vlažnosti od 85 do 90 %.

3.3 Surovine (samo za predelane proizvode):

—

3.4 Krma (samo za proizvode živalskega izvora):

Za prehrano se uporabljajo viri krme, paša in slama ter tradicionalna zdrobljena žita (žitne pleve, pomešane z nekaj zrni), ki vedno izvirajo iz geografskega območja. Če je paše premalo za potrebe živali, se pozimi in poleti uporablja posušena krma (seno in/ali silaža), pridobljena na geografskem območju. Uporabljajo se lahko tudi prehranska dopolnila (koncentrati iz naravnih semen v obliki pelet ali zrn), ki so posebej zasnovana ter izvirajo iz regije ali zunaj nje. Ta prehranska dopolnila predstavljajo dodatek enega do dveh kilogramov k dnevnemu obroku goveda in nikoli ne presegajo 2 % skupne žive teže živali.

3.5 Posebni proizvodni postopki, ki jih je treba izvajati na opredeljenem geografskem območju:

Rojstvo, reja in zakol.

Fizično in vedenjsko so živali pasme Brava de Lide mirne, blage in ubogljive živali v naravnem okolju.

Pogoji prevoza živali pasme Brava de Lide morajo biti skladni z veljavno zakonodajo o prevozu in zakolu živali.

Živali te pasme se obvezno zakoljejo na dan prihoda v klavnico ne glede na dan v letu.

Zakol se opravi izključno v klavnicah na opredeljenem geografskem območju, ki jih priznava Evropska unija.

3.6 Posebna pravila za rezanje, ribanje, pakiranje itn.:

Razsek, drobni razrez, priprava in pakiranje.

Ob upoštevanju posebnih vedenjskih dejavnikov teh živali in škodljivih učinkov stresa na kakovost trupov je potrebno specializirano znanje za preverjanje, ali trupi izpolnjujejo veljavne zahteve, preden se trupi razsekajo, razrežejo na drobno, pripravijo in narežejo.

Za preprečitev vsakršnega tveganja mikrobiološke okužbe se kosi mesa, potem ko se razsekajo, razrežejo ali pripravijo, takoj zapakirajo.

3.7 Posebna pravila za označevanje:

Ne glede na tržno predstavitev in poleg vseh pravno obveznih navedb so na etiketi vedno naslednji elementi:

navedba „Carne de Bravo do Ribatejo – Denominação de Origem Protegida“ (skupaj z evropskim logotipom);

logotip (prikazan spodaj) „Carne de Bravo do Ribatejo“:

identifikacija proizvajalca ali skupine proizvajalcev, ki trži proizvod;

certifikacijska oznaka ali znak skladnosti.

Imenu, pod katerim se prodaja „Carne de Bravo do Ribatejo – DOP“, ne sme biti dodana nobena druga navedba ali sklicevanje (blagovne znamke distributerjev ali drugo).

Naziv ali ime družbe ter naslov proizvajalca ali skupine, ki trži proizvod, v nobenem primeru ne smeta biti nadomeščena z nazivom drugega subjekta, tudi če ta prevzame odgovornost za proizvod ali ga trži.

4. Kratka opredelitev geografskega območja:

Vse „concelhos“ v okrožjih Beja, Évora, Portalegre, Santarém; „concelhos“ Alcácer do Sal, Alcochete, Grândola, Montijo, Palmela, Santiago do Cacém in Sines v okrožju Setúbal; „concelhos“ Alenquer, Arruda dos Vinhos, Azambuja in Vila Franca de Xira v okrožju Lizbone; „concelho“ Idanha-a-Nova v okrožju Castelo Branco ter nazadnje „freguesia“ Arazede, ki je del „concelho“ Montemor-o-Velho v okrožju Coimbre.

5. Povezanost z geografskim območjem:

5.1 Posebnosti geografskega območja:

Reja goveda pasme Brava de Lide je povezana z geografskim območjem in vlogo teh živali pri kmečkem delu na kmetijskih gospodarstvih na opredeljenem geografskem območju. Reja tega goveda je tesno povezana z naravnim okoljem, ki ga sestavljajo hrastovi gozdovi („montados“), v katerih rastejo črnike, plutovci in hrasti, ter naravni pašniki in območja s samoniklo vegetacijo kserofitov, povezanih s tam rastočimi drevesi, ki so značilna za zadevno geografsko območje. Poleg tega sta vrsta pogozditve zemljišč in grmičevje zelo pomembni pri reji teh živali, ker jih osamita od človeka in „civilizacije“ ter jim ponujata ustrezno zaščito v slabem vremenu. To so značilni dejavniki reje, ki so značilni za regijo in nujni za rejo te pasme.

Na večjem delu geografskega območja prevladujejo hrastovi gozdovi („montados“), kjer rastejo črnike, plutovci in hrasti, ter naravni pašniki in območja s samoniklo vegetacijo kserofitov, povezanih s tam rastočimi drevesi. Samonikla vegetacija zajema na primer košeničico, brškin, jesensko vreso in osat, ki so izjemno pomembne sestavine prehrane živali, zlasti v zimskem času, običajno imenovanem „invernadouro“ (prezimovanje). V regiji obstaja značilen ekosistem (močne letne temperaturne razlike med zelo vročimi in suhimi poletji ter zelo mrzlimi zimami). Za gnanje živali pasme Brava de Lide je potrebno posebno znanje, zaradi moči in razdražljivosti živali pa se obvezno opravlja na konju. Druga značilnost je sezonska selitev živali med kmetijskimi gospodarstvi z ekstenzivno rejo (na opredeljenem geografskem območju), ki omogoča iskanje najboljših pašnikov in spodbuja dobro počutje živali.

Reja goveda pasme Brava de Lide je na vsakem kmetijskem gospodarstvu predmet ustreznega individualnega spremljanja v skladu s spodaj naštetimi zahtevami sistema nadzora reje:

1. obstoj rodovniške knjige pasme „Brava de Lide Português“;

2. reja čistokrvnega goveda;

3. zadrževanje živali pasme Brava de Lide v strukturah, ki so s fizičnimi pregradami popolnoma ločene od območij, namenjenih reji drugih živali iste vrste, ki se redijo na kmetijskem gospodarstvu;

4. identifikacija posameznih živali, njihovih prednikov in potomcev ter morfoloških in funkcionalnih lastnosti v skladu z zahtevami iz uredbe, ki ureja rodovniško knjigo pasme Brava de Lide;

5. uporaba izključnega sistema reje, ki je edinstven za to pasmo;

6. uporaba sistema nadzora, ki ga izvajajo sami proizvajalci ter zagotavlja popolno sledljivost od vsake živali do vsakega kosa ali embalaže predelanih proizvodov v okviru sheme sledljivosti v vseh fazah procesa, ki deluje hkrati od reje do trženja in od končnega proizvoda do kmetijskega gospodarstva.

5.2 Posebnosti proizvoda:

Meso „Carne de Bravo do Ribatejo“ je značilne temne češnjevo rdeče barve s svetlimi odtenki; je nežno, čvrsto in sočno ter cenjene žvečljive teksture. Ima izrazit in trajen okus ter plasti medmišične maščobe, ki zagotavljajo značilno marmornato strukturo mesa, vse to pa prispeva k njegovi sočnosti, okusnosti in žvečljivosti.

5.3 Vzročna povezanost geografskega območja s kakovostjo ali značilnostmi proizvoda (pri ZOP) oziroma z določeno kakovostjo, slovesom ali značilnostjo proizvoda (pri ZGO):

Značilnosti mesa „Carne de Bravo do Ribatejo“ so predvsem posledica: (a) prsti in podnebnih razmer v regiji, kjer se rodijo živali; (b) značilnih morfoloških in funkcijskih lastnosti pasme ter (c) načina reje živali, katerega številne posebnosti so opisane v nadaljevanju.

— Govedo pasme Brava de Lide za rejo, ki je danes dobro znana, čeprav se je včasih imenovala „Ribatejana“ zaradi območja reje, je potomec divjega goveda, za katero se zdi, da je vedno živelo v dolinah rek Tejo in Sado ter na resavah ob teh rekah.

— Pasma Brava de Lide je avtohtona goveja pasma, ki živi na barjih ob rekah Tejo in Mondego.

— Reja goveda pasme Brava de Lide se je začela leta 1840, ko je bila ustanovljena prva živinorejska kmetija za divje govedo, najstarejša na Portugalskem, na kateri so gojili čredo krav portugalskega porekla, kupljeno od markiza de Vagosa, in plemenske živali istega porekla (Assunção, 1988).

— Živali v iskanju krme redno prehodijo več kilometrov med enotami rabe. Pri premikih živali in menjavi pašnikov se za gnanje čred uporabljajo konji in „cabrestos“ (pohlevno govedo, ki ga je lahko gnati).

— Živali se pozimi tradicionalno pasejo na posestvih v regiji Alentejo, spomladi pa se odženejo proti pašnikom v bližini mesta Golegã v regiji Ribatejo.

— Reja divjega goveda v regijah Ribatejo in Alentejo ter nekaterih predelih regije Beira je bila vedno povezana s potrebo po uporabi živali za oranje, saj imajo zaradi svojih fizičnih in vedenjskih lastnosti veliko zmožnost za obdelovanje zemlje. To so plemenite živali, ki se gibljejo lahkotno, energično in odločno.

— Te živali so bolj mirne in odporne kot drugo govedo, kar je bilo nujno za spopadanje s težkimi razmerami za kmetovanje v regijah Alentejo in Ribatejo.

— Odporne na slabo vreme so stalno živele v čredah („manadio“), tako pred udomačitvijo kot po njej („amansia“).

— Živali te pasme so mirne, blage in ubogljive. Zato so korita z vodo in krmo običajno postavljena nekoliko narazen, da so živali prisiljene v gibanje, ki je zelo pomembno za njihovo psihično in telesno kondicijo ter zato odločilno za značilnosti mesa. Poleg tega je na kmetijskih gospodarstvih običajno, da živali prisilijo k enourni hoji na dan.

Površina kmetijskega gospodarstva je odločilen dejavnik tega sistema reje. Velikost kmetijskega gospodarstva je zelo pomembna v sistemu reje goveda te pasme, ker lahko le dovolj velika posestva živalim omogočijo to značilno mišično vadbo, ki popolnoma ustreza tako atletski pasmi.

Sistem reje goveda pasme Brava de Lide je tesno povezan z naravnim okoljem, ki ga sestavljajo hrastovi gozdovi („montados“), v katerih rastejo črnike, plutovci in hrasti, ter naravni pašniki in območja s samoniklo vegetacijo kserofitov, povezanih s tam rastočimi drevesi. Samonikla vegetacija zajema na primer rastline, splošno znane pod imeni košeničica, brškin, jesenska vresa in osat, ki so izjemno pomembne sestavine prehrane živali, zlasti v zimskem času, običajno imenovanem „invernadouro“ (prezimovanje).

Živali pasme Brava de Lide se torej sistematično redijo ekstenzivno (na prostem) na zemljiščih, kjer je gostota glav manjša od 1,4 GVŽ/ha. Ta način reje je seveda povezan z opredeljenim območjem reje, za katero so značilna kmetijska gospodarstva s tradicionalno veliko površino ter posebna prst in podnebne razmere, ki temu govedu dajejo krmo, posebej prilagojeno njihovi pasmi, saj združuje krmo naravnega izvora in sezonske selitve zaradi paše med regijama Ribatejo in Alentejo.

Eden od glavnih dejavnikov, zaradi katerih je mogoče proizvajati meso s tako posebnimi značilnostmi, je nedvomno narava prehrane za živali, ki zajema vse od materinega mleka do naravnih pašnikov ter paše v podrasti hrastovih gozdov, v katerih rastejo črnike, plutovci in hrasti ter se razprostirajo na vsem opredeljenem geografskem območju reje, čeprav se gostota in kakovost spreminjata.

Reja goveda pasme Brava de Lide je tesno povezana s to regijo, o čemer pričata tisočletno izvajanje te dejavnosti po tradicionalnih metodah, ki se uporabljajo še danes, in dejstvo, da je meso „Carne de Bravo do Ribatejo“ ena od tradicionalnih jedi v regiji.

Meso „Carne de Bravo do Ribatejo“ je del gastronomskih poti v regiji Ribatejo, med najbolj znanimi jedmi so „cozido de carnes bravas“, „rabinhos de toiro bravo“ in „espetadinhas de carnes bravas“.

Meso „Carne de Bravo do Ribatejo“ se uporablja za pripravo najrazličnejših tradicionalnih jedi v regiji ter ostaja cenjena in zelo iskana predjed, zaradi njegovega slovesa pa po njem povprašujejo številni potrošniki v sami regiji in zunaj nje.

Obstaja gastronomska bratovščina „Toiro Bravo“, katere naloga je spodbujati tisočletno kulinarično znanje, podedovano od Grkov in Rimljanov ter drugih antičnih mitologij, ki obstajajo v regiji Ribatejo, ter utrditi to znanje prednikov, ki je preživelo do zdaj in je seveda del kulturne dediščine te regije.

Kombinacija vseh teh dejavnikov daje mesu posebno kakovost, za katero so značilne barva mesa in „marmornata struktura“ mišic zaradi maščobnih plasti v mesu, ki sta vidni že ob pogledu na kose, pridobljene iz trupov goveda pasme Brava de Lide, ter njegova čvrstost, sočnost in lepa tekstura.

Sklic na objavo specifikacije:

(člen 5(7) Uredbe (ES) št. 510/2006)

http://www.gpp.pt/Valor/doc/CE_Carne_Bravo_Ribatejo.pdf

(1) UL L 93, 31.3.2006, str. 12.